CELEX: 32021D0086
Language: fi
Date: 2021-01-22 00:00:00
Title: Neuvoston täytäntöönpanopäätös (EU) 2021/86, annettu 22 päivänä tammikuuta 2021, Liettuan tasavallalle annettavasta luvasta soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa erityistoimenpidettä

28.1.2021   
               
               
                  FI
               
               
                  Euroopan unionin virallinen lehti
               
               
                  L 30/2
               
            
         NEUVOSTON TÄYTÄNTÖÖNPANOPÄÄTÖS (EU) 2021/86,
         annettu 22 päivänä tammikuuta 2021,
         Liettuan tasavallalle annettavasta luvasta soveltaa yhteisestä arvonlisäverojärjestelmästä annetun direktiivin 2006/112/EY 287 artiklasta poikkeavaa erityistoimenpidettä
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY (1) ja erityisesti sen 395 artiklan 1 kohdan ensimmäisen alakohdan,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Direktiivin 2006/112/EY 287 artiklan mukaan Liettua voi myöntää vapautuksen arvonlisäverosta sellaisille verovelvollisille, joiden vuosittainen liikevaihto kansallisena valuuttana on sen unioniin liittymispäivänä voimassa olleen muuntokurssin mukaan laskettuna enintään 29 000 euroa. Liettualle annettiin neuvoston täytäntöönpanopäätöksellä 2011/335/EU (2) lupa 31 päivään joulukuuta 2020 saakka vapauttaa arvonlisäverosta verovelvolliset, joiden vuosittainen liikevaihto kansallisena valuuttana on sen unioniin liittymispäivänä voimassa olleen muuntokurssin mukaan enintään 45 000 euroa.
                  
               
                     (2)
                  
                  
                     Liettua pyysi kirjeessään, jonka komissio kirjasi saapuneeksi 18 päivänä kesäkuuta 2020, lupaa jatkaa direktiivin 2006/112/EY 287 artiklasta poikkeavan erityistoimenpiteen, jäljempänä ’poikkeava toimenpide’, soveltamista 1 päivästä tammikuuta 2021 alkaen 31 päivään joulukuuta 2024 ja korottaa vapautuksen raja-arvoa 55 000 euroon, jäljempänä ’korotettu raja-arvo’. Jäsenvaltioiden on annettava ja julkaistava 31 päivään joulukuuta 2024 mennessä neuvoston direktiivin (EU) 2020/285 (3) 1 artiklan, jossa vahvistetaan yksinkertaisemmat alv-säännöt pienille yrityksille ja muun muassa kumotaan 1 päivästä tammikuuta 2025 direktiivin 2006/112/EY 287 artikla, noudattamisen edellyttämät lait, asetukset ja hallinnolliset määräykset.
                  
               
                     (3)
                  
                  
                     Poikkeavan toimenpiteen nojalla verovelvolliset, joiden vuosittainen liikevaihto on enintään 55 000 euroa, saavat vapautuksen tietyistä tai kaikista direktiivin 2006/112/EY XI osaston 2–6 luvussa säädetyistä arvonlisäveroon liittyvistä velvollisuuksista.
                  
               
                     (4)
                  
                  
                     Direktiivin 2006/112/EY 281–294 artiklassa säädetyn pienten yritysten erityisjärjestelmän raja-arvon korottaminen on yksinkertaistamistoimenpide, koska sillä voidaan vähentää merkittävästi pienten yritysten alv-velvollisuuksia. Pyydetty korotettu raja-arvo on direktiivin 2006/112/EY 284 artiklan mukainen.
                  
               
                     (5)
                  
                  
                     Komissio toimitti direktiivin 2006/112/EY 395 artiklan 2 kohdan toisen alakohdan mukaisesti Liettuan hakemuksen muille jäsenvaltioille 10 ja 11 päivänä elokuuta 2020 päivätyillä kirjeillä. Komissio ilmoitti 12 päivänä elokuuta 2020 päivätyllä kirjeellä Liettualle, että sillä oli kaikki hakemuksen arviointiin tarvittavat tiedot.
                  
               
                     (6)
                  
                  
                     Poikkeava toimenpide on valinnainen verovelvollisille, jotka voivat edelleen valita tavallisen alv-järjestelmän direktiivin 2006/112/EY 290 artiklan mukaisesti.
                  
               
                     (7)
                  
                  
                     Liettuan toimittamista tiedoista ilmenee, että poikkeavalla toimenpiteellä on vain vähäinen vaikutus lopullisessa kulutusvaiheessa kannettavien verotulojen kokonaismäärään.
                  
               
                     (8)
                  
                  
                     Poikkeavalla toimenpiteellä ei ole kielteisiä vaikutuksia arvonlisäverosta kertyviin unionin omiin varoihin, koska Liettua tekee kompensaatiolaskelman neuvoston asetuksen (ETY, Euratom) N:o 1553/89 (4) 6 artiklan mukaisesti.
                  
               
                     (9)
                  
                  
                     Koska korotetun raja-arvon odotetaan vähentävän alv-velvollisuuksia ja näin ollen pienille yrityksille säännösten noudattamisesta aiheutuvia kustannuksia sekä veroviranomaisten hallinnollista rasitusta ja koska sillä on vain vähäinen vaikutus arvonlisäverotulojen kokonaiskertymään, Liettualle olisi annettava lupa jatkaa poikkeavan toimenpiteen soveltamista.
                  
               
                     (10)
                  
                  
                     Poikkeavan toimenpiteen soveltamista koskevan luvan olisi oltava voimassa rajoitetun ajan. Aikarajan olisi oltava riittävä, jotta korotetun raja-arvon vaikuttavuus ja asianmukaisuus pystytään arvioimaan. Lisäksi jäsenvaltioiden on direktiivin (EU) 2020/285 mukaisesti annettava ja julkaistava kyseisen direktiivin 1 artiklan noudattamisen edellyttämät lait, asetukset ja hallinnolliset määräykset viimeistään 31 päivänä joulukuuta 2024 ja sovellettava niitä 1 päivästä tammikuuta 2025. Tästä syystä on aiheellista antaa Liettualle lupa soveltaa poikkeavaa toimenpidettä rajoitetun lisäajan eli 31 päivään joulukuuta 2024 saakka.
                  
               
                     (11)
                  
                  
                     Covid-19-pandemiasta aiheutuneiden vaikeuksien vuoksi poikkeavan toimenpiteen uudistamisprosessi vei odotettua enemmän aikaa eikä sitä saatu päätökseen 31 päivään joulukuuta 2020 mennessä. Jos tätä päätöstä ei sovelleta takautuvasti, pienet yritykset kärsivät taloudellisia tappioita. Poikkeavan toimenpiteen oikeudellisen jatkuvuuden varmistamiseksi tätä päätöstä olisi sen vuoksi aiheellista soveltaa takautuvasti 1 päivästä tammikuuta 2021,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Poiketen siitä, mitä direktiivin 2006/112/EY 287 artiklassa säädetään, Liettuan tasavallalle annetaan lupa vapauttaa arvonlisäverosta verovelvolliset, joiden vuosittainen liikevaihto on enintään 55 000 euroa.
         
         
            2 artikla
            Tämä päätös tulee voimaan päivänä, jona se annetaan tiedoksi.
            Sitä sovelletaan 1 päivästä tammikuuta 2021 alkaen 31 päivään joulukuuta 2024 saakka.
         
         
            3 artikla
            Tämä päätös on osoitettu Liettuan tasavallalle.
         
         
            Tehty Brysselissä 22 päivänä tammikuuta 2021.
            
               
                  Neuvoston puolesta
               
               
                  Puheenjohtaja
               
               A. P. ZACARIAS
            
         
         
            (1)  EUVL L 347, 11.12.2006, s. 1.
         
            (2)  Neuvoston täytäntöönpanopäätös 2011/335/EU, annettu 30 päivänä toukokuuta 2011, Liettuan tasavallalle annettavasta luvasta soveltaa yhteisestä arvonlisäverojärjestelmästä annetun neuvoston direktiivin 2006/112/EY 287 artiklasta poikkeavaa toimenpidettä (EUVL L 150, 9.6.2011, s. 6).
         
            (3)  Neuvoston direktiivi (EU) 2020/285, annettu 18 päivänä helmikuuta 2020, yhteisestä arvonlisäverojärjestelmästä annetun direktiivin 2006/112/EY muuttamisesta pienten yritysten erityisjärjestelmän osalta ja asetuksen (EU) N:o 904/2010 muuttamisesta pienten yritysten erityisjärjestelmän asianmukaisen soveltamisen valvomiseksi tehtävän hallinnollisen yhteistyön ja tietojenvaihdon osalta (EUVL L 62, 2.3.2020, s. 13).
         
            (4)  Neuvoston asetus (ETY, Euratom) N:o 1553/89, annettu 29 päivänä toukokuuta 1989, arvonlisäverosta kertyvien omien varojen lopullisesta yhdenmukaisesta kantomenettelystä (EYVL L 155, 7.6.1989, s. 9).